Valento Magilies (19) is agt jaar tronkstraf opgelê vir die moord op ŉ polisiebeampte wat van diens af was.

Magilies het konst. Shane Nico Fleur (26) in Mei verlede jaar doodgesteek, het kol. Katlego Mogale, woordvoerder van die Valke, gesê. Fleur was saam met vriende in Kruisfontein in Humansdorp toe die voorval plaasgevind het.

Volgens Mogale het Magilies vir Fleur met ŉ fiets raakgery en dít het tot ŉ hewige rusie gelei.

“Magilies het skielik ŉ mes uitgepluk en konst. Fleur in die bors gesteek. Hy het op sy fiets van die toneel gevlug.”

Fleur is na ŉ hospitaal gehaas, maar is met sy aankoms daar dood verklaar. Magilies is dieselfde aand in Arcadia tydens ŉ polisie-operasie in hegtenis geneem.

“Die Humansdorp-streekhof het Magilies Vrydag tot agt jaar tronkstraf vir die moord op Fleur gevonnis,” het sy gesê.

Die Valke se provinsiale bestuur het Magilies se skuldigbevinding en vonnis verwelkom en gesê dit moet as afskrikmiddel vir ander dien. Die Valke het ook die span aanklaers geloof vir die spoedige afhandeling van die saak.